**Finalizarea procedurii de selecție a partenerilor în vederea depunerii spre finanțare a proiectului „Dezvoltarea de produse și procese digitale pentru administrația publică folosind tehnologii avansate”**



Autoritatea pentru Digitalizarea României anunță finalizarea procesului de selecție a partenerilor – autorități/instituții publice din administrația publică centrală, în vederea depunerii spre finanțare a proiectului „*Dezvoltarea de produse și procese digitale pentru administrația publică folosind tehnologii avansate*”, finanțat din *Programul Creștere Inteligentă, Digitalizare și Instrumente Financiare 2021-2027*, Acțiunea 2.3. *Transformarea digitală a administrației publice prin adoptarea tehnologiilor avansate*, 2.3.1 *Dezvoltarea de produse și procese digitale pentru administrația publică folosind tehnologii avansate*.

S-au înregistrat șapte candidaturi, iar selecția a fost realizată în conformitate cu prevederile Ghidului Solicitantului aprobat prin *Ordinul ministrului, investițiilor și proiectelor europene nr. 3289/31.08.2023, cu modificările și completările ulterioare* și ținând cont de următoarele criterii minimale:

•              Instituția gestionează un volum mare de date;

•              Instituția justifică nevoia de utilizare a tehnologiilor avansate pentru îmbunătățirea/ optimizarea produselor/proceselor/serviciilor furnizate în beneficiul cetățenilor și al companiilor;

•              Instituția argumentează modul în care implementarea soluțiilor în proiect va conduce la reducerea timpilor de execuție a produsului/procesului/serviciului realizat pentru cetățeni, companii și administrație;

* Serviciile publice a căror îmbunătățire se urmărește trebuie să fie înscrise în Catalogul Național al Serviciilor Publice (CNSP) gestionat de ADR sau să fie prezentate în cadrul Comitetului pentru e-guvernare și reducere a birocrației (CERB).

În urma procesului de evaluare, următoarele instituții au fost declarate admise: Administrația Națională de Meteorologie, Inspectoratul General al Jandarmeriei Române, Institutul Național de Statistică, Ministerul Dezvoltării, Lucrărilor Publice și Administrației, Secretariatul General al Guvernului.

**Comisia Europeană a recunoscut ROeID ca fiind sistemul de identificare electronică al statului român**

           Notificarea a fost publicată în jurnalul Uniunii Europene și reprezintă concretizarea eforturilor Autorității pentru Digitalizarea României de a oferi cetățenilor români instrumente digitale complexe și punți de legătură cu celelalte state europene.

          Sistemul ROeID a fost supus testării și auditării de către Rețeaua de Cooperare a Uniunii Europene în conformitate cu metodologia reglementată de Regulamentul 910/2014 (regulament eIDAS).

            Înființată prin Decizia de punere în aplicare 2015/296 a Comisiei privind cooperarea (articolul 12) în temeiul Regulamentului eIDAS, Rețeaua de Cooperare este o colaborare oficială între statele membre pentru „facilitarea interoperabilității tehnice a schemelor de identificare electronică notificate în vederea promovării unui nivel înalt de încredere și securitate adecvate gradului de risc”.

Cooperarea constă în:

* schimbul de informații, experiență și bune practici în ceea ce privește schemele de identificare electronică și în special cerințele tehnice legate de interoperabilitate și nivelurile de asigurare;
* schimbul de informații, experiență și bune practici în ceea ce privește lucrul cu niveluri de asigurare a schemelor de identificare electronică;
* evaluarea între părți a schemelor de identificare electronică care intră sub incidența regulamentului;
* examinarea evoluțiilor relevante din sectorul identificării electronice.

           Etapa de Peer Review la care au participat 7 state membre ale Uniunii Europene a presupus evaluarea specificațiilor și procedurilor tehnice minime pentru nivelurile de asigurare a încrederii, asa cum sunt ele definite în cadrul Regulamentului de punere în aplicare Nr. 1502 / 2015.

           În urma auditului, ROeID a fost recunoscut de către țările membre având un nivel de încredere substanțial, conform cărții de identitate existente la momentul actual în România.

            Acordarea acestui nivel de încredere sistemului ROeID permite folosirea identității electronice naționale transfrontalier în cadrul sistemelor informatice ale statelor membre UE prin intermediul nodurilor eIDAS. Totodată, cetățenii români au garanția că vor beneficia de un serviciu de încredere pentru identiticarea și autentificarea în cadrul sistemelor informatice naționale care oferă servicii de e-guvernare și sunt înrolate în ROeID.

”Autoritatea pentru Digitalizarea României se concentrează în continuare pe diversificarea facilităților oferite în relația cu statul, oferind siguranță și reziliență. ROeID beneficiază de cele mai avansate soluții de securitate cibernetică și asigură posibilitatea interacționării rapide cu administrația, cu un singur set de credențiale. Cetățenii au acces la toate operațiunile digitale indiferent dacă se află în țară sau străinătate, pot să plătească taxe, impozite, pot solicita și obține diverse documente și beneficiază de numeroase servicii.”, a declarant Dragoș-Cristian Vlad, președintele ADR.

Pentru mai multe detalii despre funcționarea aplicației ROeID este disponibil website-ul [www.roeid.ro](http://www.roeid.ro).

**Semnarea contractului de implementare pentru componenta de cloud dedicat**



Premierul României a prezidat ceremonia de semnare a contractului de implementare pentru componenta de Cloud Dedicat, parte a investiției „Implementarea infrastructurii de Cloud Guvernamental” din cadrul Componentei 7 – Transformare digitală, aferentă Planului Național de Redresare și Reziliență (PNRR). Semnarea contractului a fost realizată electronic de către Dragoș Vlad, președintele Autorității pentru Digitalizarea României, și Achilleas Kanaris, CEO al Vodafone România, liderul consorțiului declarat câștigător ca urmare a procedurilor de achiziție publică.

„Tehnologia cloud implementată în următoarele 9 luni în administrația publică aduce economii de sute de milioane de lei pentru bugetul de stat, pentru că instituțiile nu vor mai investi insular în gestionarea soluțiilor digitale. Din 2025, sistemele informatice ale instituțiilor publice din România vor vorbi aceeași limbă, vor fi interoperabile unele cu celelalte, dar și cu cele europene. Datele românilor vor fi în siguranță pentru că tehnologia cloud este cea mai rezilientă în fața atacurilor cibernetice. Cel mai important beneficiu al implementării acestei tehnologii este că dăm oamenilor timpul înapoi: românii nu vor mai sta la cozi și ghișee, ci vor interacționa digital cu statul român”, a precizat ministrul Cercetării, Inovării și Digitalizării, Bogdan Ivan.

„Experiența Vodafone și expertiza partenerilor noștri de proiect ne permit să livrăm o soluție cloud dedicată, la cheie, ultra-modernă, care aduce beneficii reale în administrația centrală și mediul privat. Ne menținem angajamentul de a contribui activ la transformarea digitală a României, valorificându-i potențialul strategic și competitiv”, a declarat Achilleas Kanaris, CEO al Vodafone România.

La eveniment au participat viceprim-ministrul Marian Neacșu, ministrul Investițiilor și Proiectelor Europene, Adrian Câciu, șeful Cancelariei Prim-ministrului, Mihai-Alexandru Ghigiu, secretarul general al Guvernului, Mircea Abrudean, secretarul de stat MIPE Teodora Preoteasa, președintele Autorității pentru Digitalizarea României, Dragoș Vlad, reprezentanții partenerilor instituționali de implementare a proiectului, precum și reprezentanții companiei Vodafone România și ai celorlalte companii ce fac parte din consorțiul declarat câștigător ca urmare a procedurilor de achiziție publică.

Dezvoltarea cloudului guvernamental al României este vizată de două investiții din PNRR – Componenta 7 Transformare Digitală:

1. 374,73 milioane euro pentru implementarea efectivă a infrastructurii de cloud guvernamental
2. 187,05 milioane de euro pentru migrarea sistemelor informatice ale instituțiilor publice în cloudul guvernamental

Componenta de Cloud Dedicat va fi operațională în două din cele patru centre de date din cadrul Cloud-ului Guvernamental, precum și existența unei zone de administrare conectată la Internet și cu infrastructura operatorilor de cloud public, pentru a permite alocarea în timp real a resurselor de procesare și stocare a datelor. Termenul de finalizare al investiției este de 270 de zile.

Așadar, tehnologia cloud computing permite ajustarea rapidă și eficientă a resurselor de calcul în funcție de necesitățile fiecărei instituții care va avea aplicații și sisteme informatice în cloud-ul guvernamental. Dacă o instituție va avea nevoie de mai mult spațiu de stocare sau de mai multă putere de procesare, astfel de resurse suplimentare vor fi obținute în timp real, fără a fi nevoie de investiții suplimentare în echipamente sau soluții digitale.

Principalele beneficiile ale Cloud-ului Dedicat sunt:

1. performanță excepțională în procesarea informațiilor, deci timp câștigat în relația cu statul de către români;
2. securitate cibernetică de ultimă generație – risc minim de breșe de securitate;
3. personalizarea serviciilor cloud – infrastructura cloud-ului guvernamental va răspunde așteptărilor pe care cetățenii le au acum și va putea fi adaptat nevoilor viitoare.

**Eveniment de promovare a programelor de formare în tehnologii avansate pentru IMM-urile din Regiunea Centru**



Autoritatea pentru Digitalizarea României a organizat la Sibiu prima din cele 8 reuniuni naționale pentru promovarea programelor de formare în tehnologii avansate pentru angajații IMM-urilor din România, ca parte a activităților din cadrul Investiției 19 – Competențe în tehnologii avansate pentru IMM-uri, Componenta 7 Transformare Digitală din Planul Național de Redresare și Reziliență (PNRR).

Investiția are ca scop sprijinirea IMM-urilor în procesul de transformare digitală prin furnizarea de cursuri de formare în tehnologii avansate. Concret, angajații care au contract individual de muncă (normă întreagă sau parțială) pot beneficia de instruire în 9 domenii-cheie: Internet of Things, Cloud technologies, Big Data, Învățarea automată, Inteligența artificială, Automatizarea proceselor robotice, Blockchain, Cyber-Physical Systems, Additive manufacturing.

Proiectul ADR este finanțat din PNRR și are un buget total de 36 de milioane de euro. Peste 2000 de IMM-uri din toată țara pot accesa ajutorul de minimis, în valoare de maximum 17.000 de Euro/IMM, prin care se facilitează accesul angajaților la aceste programe de formare.

„Pentru România, digitalizarea este răspunsul la multe dintre problemele pe care cetățenii, companiile și administrația publică le întâmpină în prezent. Mai presus de toate, țintim eficientizarea proceselor, câștigarea timpului de către cetățeni și firme, optimizarea fluxurilor pentru funcționarii publici. Autoritatea pentru Digitalizarea României vine în sprijinul companiilor românești și al angajaților acestora. Guvernul României, prin Autoritatea pentru Digitalizarea României și MCID, promovează cel mai ambițios plan finanțat prin PNRR pentru recalificarea angajaților și pentru creșterea competitivității companiilor românești. Autoritatea pentru Digitalizarea României trebuie să răspundă unor provocări multiple ce țin de competențele digitale ale cetățenilor. Avem de recuperat un decalaj semnificativ față de țările din Vestul Europei când vine vorba de competențele digitale de bază pentru cetățeni. Dar avem și obligația de a ne gândi la viitor, la cum putem crește competitivitatea companiilor românești, despre cum putem folosi potențialul uman și profesional și de a-l aduce la standardele digitale cerute astăzi de piața muncii”, a declarat Dragoș-Cristian Vlad, președintele ADR.

În implementarea proiectului, ADR este susținută de zece parteneri de formare, care pun la dispoziție cursuri adaptate la nevoile de dezvoltare și digitalizare a IMM-urilor.

**Lansarea procedurii de selecție a partenerilor în vederea depunerii spre finanțare a proiectului „Dezvoltarea de produse și procese digitale pentru administrația publică folosind tehnologii avansate”**



Autoritatea pentru Digitalizarea României a anunțat lansarea procesului de selecție a partenerilor în vederea depunerii spre finanțare a proiectului „*Dezvoltarea de produse și procese digitale pentru administrația publică folosind tehnologii avansate*”, finanțat din *Programul Creștere Inteligentă, Digitalizare și Instrumente Financiare 2021-2027*, Acțiunea 2.3. *Transformarea digitală a administrației publice prin adoptarea tehnologiilor avansate*, 2.3.1 *Dezvoltarea de produse și procese digitale pentru administrația publică folosind tehnologii avansate*, începând de luni, 19 august 2024, ora 14:00.

În conformitate cu prevederile Ghidului Solicitantului aprobat prin *Ordinul ministrului, investițiilor și proiectelor europene nr. 3289/31.08.2023, cu modificările și completările ulterioare*, partenerii eligibili în cadrul proiectului pot fi autorități/instituții publice din administrația publică centrală, cu care ADR va încheia acorduri de parteneriat. Ghidul poate fi consultat la adresa <https://oipsi.gov.ro/wp-content/uploads/2023/09/Ghidul-Solicitantului_apta-Actiunea-2.3.1.pdf>.

Prin prezentul proiect se urmărește dezvoltarea, prin testare, de produse/procese digitale și C&I, care să contribuie la includerea și adoptarea de tehnologii avansate la nivelul sistemelor administrației publice ce gestionează baze de date mari (structurate și nestructurate). Astfel, este necesar să se utilizeze tehnologii inovatoare care oferă noi instrumente și tehnici pentru îmbunătățirea semnificativă a serviciilor, produselor și proceselor digitale, de exemplu în contextul intervențiilor pentru e-guvernare.

În acest sens, prezentăm mai jos criteriile minime pentru selecția partenerilor:

•              Instituția gestionează un volum mare de date;

•              Instituția justifică nevoia de utilizare a tehnologiilor avansate pentru îmbunătățirea/ optimizarea produselor/proceselor/serviciilor furnizate în beneficiul cetățenilor și al companiilor;

•              Instituția argumentează modul în care implementarea soluțiilor în proiect va conduce la reducerea timpilor de execuție a produsului/procesului/serviciului realizat pentru cetățeni, companii și administrație;

* Serviciile publice a căror îmbunătățire se urmărește trebuie să fie înscrise în Catalogul Național al Serviciilor Publice (CNSP) gestionat de ADR, sau să fie prezentate în cadrul Comitetului pentru e-guvernare și reducere a birocrației (CERB).